A Bizottság 774/96/EK rendelete

(1996. április 26.)

az Egyesült Királyságban a marhahúspiacra alkalmazandó kivételes támogatási intézkedések elfogadásáról szóló 716/96/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2417/95/EK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 23. cikkére,

mivel a 716/96/EK bizottsági rendelet [3] az e rendelet alapján felvásárolt, 30 hónaposnál idősebb szarvasmarhafélék kilogrammonkénti élősúlyára 1 ECU kifizetését írja elő az Egyesült Királyság illetékes hatósága részéről; mivel az ilyen kiadást a Közösség részben finanszírozza; mivel azonban az Egyesült Királyságot fel kell hatalmazni, hogy saját költségén kiegészítő kifizetéseket teljesítsen az intézkedéssel különösen érintett szarvasmarhafélék tekintetében;

mivel a 716/96/EK rendelet szövegének angol nyelvű változata nem egyezik meg az Irányítóbizottsághoz véleményezésre benyújtott változattal; mivel ezt a hibát ki kell javítani;

mivel a Marha- és Borjúhúspiaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

A 716/96/EK rendeletben:

1. az 1. cikk (2) bekezdése helyébe a következő rendelkezés lép:

"(2) Az (1) bekezdésben említett állatokat egyedileg kijelölt vágóhidakon kell levágni, a fejeket, belső szerveket és a hasított testeket festékkel maradandóan meg kell jelölni. A festékkel megjelölt anyagot lepecsételt tartályban különlegesen felhatalmazott hulladékégető- vagy fehérjefeldolgozó-üzembe kell szállítani, ahol feldolgozást követően meg kell semmisíteni. A fent említett állatok egyetlen része sem kerülhet bele emberi táplálékba vagy állati táplálékláncba, és nem használható fel kozmetikai vagy gyógyszerészeti termékekben. Az Egyesült Királyság illetékes hatóságának képviselője állandóan a fent említett vágóhídon tartózkodik, hogy a szóban forgó műveleteket felügyelje.

Az első albekezdés ellenére:

- az Egyesült Királyság illetékes hatósága engedélyezheti az állatoknak a gazdaságban történő levágását, amennyiben az ott fennálló állatjóléti gyakorlat ezt megköveteli,

- az (1) bekezdésben említett állatok bőrét nem kell festékkel megjelölni vagy megsemmisíteni, feltéve, hogy azt oly módon kezelték, hogy kizárólag bőripari termelés céljára történő felhasználásra legyen alkalmas."

2. a 2. cikk helyébe a következő rendelkezés lép:

"2. cikk

(1) Az Egyesült Királyság 1. cikk (1) bekezdése szerinti illetékes hatósága 1 ECU-t fizet az élősúly kilogrammjaként a termelőknek vagy megbízottjaiknak.

A Közösség az Egyesült Királyságnak az 1. cikk (1) bekezdésében említett felvásárlásokból származó kiadásait a felvásárolt és az 1. cikk előírásainak megfelelően megsemmisített állatonként 392 ECU mértékben részben finanszírozza.

(2) Az (1) bekezdés ellenére az Egyesült Királyság illetékes hatósága jogosult saját költségén kiegészítő kifizetéseket teljesíteni az e rendszer alapján felvásárolt szarvasmarhafélék tekintetében, amelyek esetében az Egyesült Királyság pótlólagos kifizetést tart méltányosnak. A Közösség az ilyen kiadásokat nem finanszírozza.

Az első albekezdésben említett kiegészítő összeget arra a mértékre kell korlátozni, amely az 1 ECU/kilogrammonkénti élősúly és az érintett állat piaci értéke közötti különbség kiegyenlítéséhez szükséges.

(3) Az alkalmazandó átváltási arány a szóban forgó állat felvásárlása hónapjának első napján érvényes mezőgazdasági árfolyam."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1996. április 29-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. április 26-án.

a Bizottság részéről

Franz Fischler

a Bizottság tagja

[1] HL L 248., 1995.10.14., 39. o.

[2] HL L 148., 1968.6.28., 24. o.

[3] HL L 99., 1996.4.20., 14. o.

--------------------------------------------------